দুর্গাপুর ধর্ষণ কাণ্ডে গ্রেফতার বিজেপি বিধায়কের ভাইপো, দেখুন বড় আপডেট

কাঁকসা: ২০২০ সালে ধর্ষণের অভিযোগে অভিযুক্ত বিজেপি বিধায়কের ভাইপো। ঘটনার পর থেকেই পলাতক ছিল অভিযুক্ত বিজেপি নেতা সহদেব ঘরুই। বিভিন্ন জায়গায় তল্লাশি চালিয়েও এতবছরেও খোঁজ মেলেনি তাঁর। অবশেষে পাঁচ বছর পর কাঁকসা থেকে গ্রেফতার করা হল তাকে।

গত ২০২০ সালে কাঁকসার আমলা জোড়া এলাকার বাসিন্দা তথা বিজেপি নেতা সহদেব ঘরুই-র বিরুদ্ধে দলেরই কর্মীর নাবালিকা মেয়েকে ধর্ষণের অভিযোগ ওঠে। সহদেব ঘরুই দুর্গাপুর পশ্চিম বিধানসভা কেন্দ্রের বিজেপির বিধায়ক লক্ষণ ঘরুই-র ভাইপো। ঘটনা প্রকাশ্যে আসতেই রাজ্য রাজনীতি তোলপাড় হয়ে ওঠে। কাঁকসা থানায় নাবালিকার পরিবার অভিযোগ দায়ের করেছিল। তবে তারপর থেকেই পলাতক ছিল অভিযুক্ত সহদেব ঘরুই। কাঁকসা থানার পুলিশ তার খোঁজে বিভিন্ন জায়গায় তল্লাশি চালিয়েও তার কোনো খোঁজ পায়নি। বহুবার পুলিশের পক্ষ থেকে বাড়িতে আদালতের নির্দেশ নামা পাঠানোর পরেও তার কোনো খোঁজ পাওয়া যায় নি। দীর্ঘদিন ফেরার থাকার পর গত দু দিন আগে কাঁকসার রাজবাঁধে আসে একজনের বাড়িতে। মঙ্গলবার সকালে প্রাতঃভ্রমণে বেরোলে স্থানীয় কয়েকজন তাকে দেখে চিনতে পারেন। এর পরেই কাঁকসা থানার পুলিশকে খবর দিলে কাঁকসা থানার পুলিশ তাকে গ্রেফতার করে।

আরও পড়ুন: আদিবাসী ছাত্রীকে ধর্ষণ-খুনে নিজেকে নির্দোষ দাবি বীরভূমের শিক্ষকের

পুলিশ সূত্রে খবর, মঙ্গলবার তাকে দুর্গাপুর মহকুমা আদালতে পেশ করা হয়। অভিযুক্তের কঠোর শাস্তির দাবি করেছেন নাবালিকার পরিবার।